Soektog na 2 wat egpaar op plaas aanval | Netwerk24
Deur Lynn Williams 13 Februarie 2019 15:28
WAARSKUWING: Hierdie berig bevat grafiese foto's wat sommige lesers kan ontstel.
Die polisie in die Oos-Kaap het ’n soektog gelas na twee verdagtes wat ’n egpaar Dinsdag op hul plaas Bean se Bos by Patensie aangeval het.
Stewart Riddle (58) is deur sy aanvallers met ’n panga oor die kop geslaan en is in sy hand en rug gesteek.
Stewart Riddle is met ’n panga oor die kop geslaan in ’n plaasaanval in Patensie. Foto: Facebook
Sy vrou, Jackie, het daarin geslaag om te vlug en het in die bosse skuiling gaan soek.
Die egpaar was Dinsdagaand uit vir ete. Toe hulle om 22:00 by die huis kom, het twee aanvallers hulle oorrompel.
Kapt. Gerda Swart, polisiewoordvoerder, sê die verdagtes was met ’n mes en ’n panga gewapen en het geld geëis.
Die verdagtes het hulle volgens Swart by die egpaar se huis ingedwing.
“ ’n Struweling het tussen die man en een van die verdagtes ontstaan. Die man is met ’n panga oor die kop geslaan en in sy hand en rug gesteek.”
Carl Trahms, eienaar van Smhart Security, sê Riddle is 40 minute deur sy aanvallers aangehou.
Trahms se veiligheidsbeamptes het gereageer toe die alarm in die Riddles se huis afgegaan het.
Hy verduidelik dit neem ’n rukkie om by die plaas te kom.
Jackie het naby die plaaspad uit die bosse gespring en het om hulp geskree toe sy die veiligheidsbeamptes gewaar.
Trahms sê hy vermoed die verdagtes het weggehardloop toe hulle die voertuie van die veiligheidsbeamptes hoor stilhou.
“Jackie het haar man met een van ons bakkies hospitaal toe geneem.”
Swart sê die verdagtes het twee selfone en kontant gebuit voordat hulle op die vlug geslaan het.
Volgens Trahms kon hulle ’n geweer en een van die selfone opspoor.
Die polisie in Patensie ondersoek ’n klag van huisroof.
Enigeen met inligting oor die voorval word versoek om ao. Johannes Noeth by 082 551 4749 te bel.
Die speurders in Patensie se nommer is 042 283 8419 en die polisie se Stopmisdaadnommer is 08600 10111.
Stewart Riddle (58) is deur sy aanvallers met ’n panga oor die kop geslaan en is in sy hand en rug gesteek. Foto: Verskaf
Stewart se vrou het hom in die sekerheidsmaatskappy, Shmart Security, se bakkie hospitaal toe gejaag. Foto: Verskaf
Die beserings aan Stewart Riddle se kop. Foto: Verskaf
Die bebloede bakkie na Stewart se vrou met hom hospitaal toe gejaag het. Foto: Verskaf
Meer oor: Oos-Kaap | Patensie | Plaasaanval